Papersnake/gushiwen huggingface dataset:
乌龙庙
桑调元（清代）

背江面山根，古祠立森竦。躨跜镌青珉，蓊蔚渲画栱。

灵宫翼青冥，形势压冈陇。阴寒玉座秋，有严石础巩。

负屋攒松杉，翠纛若环拥。奔涛卷盲风，殷殿声汹汹。

冷客无所祈，杂虑扫纷氄。欲访太虚亭，松岭贾余勇。
题琼州牛挥使静学轩卷
苏葵（明代）

夜半清斋默坐时，今人心与古人驰。光风霁月近窗几，细雨落花飘墨池。

却縠自堪元帅荐，逢辰曾荷主君知。天南狼鬣通宵暗，宜把龙泉换陟釐。
雨后秋山
谢薖（宋代）

宿云散曾阴，秀色还叠障。如将螺子绿，画作长蛾样。

光浮竹木杪，影落檐楹上。何人妙盘礴，淡墨写屏嶂。

五弦岂须抚，众响亦清亮。我病不出游，素壁倚藤杖。

举觞酹郡峰，岁晚一相访。
题车盖实公庵
李龏（金朝）

云火欲烧天，得凉过得仙。蛙随残雨闹，犬护一僧禅。

竹色摇山磴，荷声拂水田。别期秋月夜，来借石床眠。
雨后口占简在伯二首
赵蕃（宋代）

雨小宁论旱可濡，凉生但喜病微苏。
归云返照当年句，落在君家我所无。
与子瞻会松江得浪字
秦观（宋代）

松江浩无旁，垂虹跨其上。
漫然衔洞庭，领略非一状。
怳如陈平野，万马攒穹帐。
离离云抹山，窅窅天粘浪。
烟中渔唱起，鸟外征帆扬。
愈知宇宙宽，斗觉东南壮。
太史主文盟，诸豪尽诗将。
超摇外形检，语笑供颉顽。
{左女右便}娟弃不追，拨剌亦从放。
独留三百缸，聊用沃轩旷。
挽左司江公 其一
许景衡（宋代）

前辈风流远，惟公尚复存。此心无限量，所得有渊源。

眷奖深宸扆，声名重谏垣。平生经世志，已矣复何言。
题李夫人偃竹
黄庭坚（宋代）

孤根偃蹇非傲世，劲节癯枝万壑风。
闺中白发翰墨手，落笔乃与天同功。
昭君
李咸用（唐代）

古帝修文德，蛮夷莫敢侵。不知桃李貌，能转虎狼心。

日暮边风急，程遥碛雪深。千秋青冢骨，留怨在胡琴。
闻圣功讣遽赋
王夫之（明代）

闲愁生死外，回首故人无。南望墟烟迥，西飞片鸟孤。

藤花开独坐，萝月照霜须。泉下□□泪，艰难付钓徒。
题布金寺钟楼
刘宰（宋代）

云间缥缈出层楼，楼上钟成四百秋。当日繁华今不见，钟声依旧满林丘。
偶作二首
贯休（唐代）

新诗一千首，古锦初下机。除月与鬼神，别未有人知。

子期去不与，浩浩良不悲。不知天地间，知者复是谁。

门前数枝路，路路车马鸣。名埃与利尘，千里万里行。

只见青山高，岂见青山平。朱门势峨峨，冠盖何光明。

黄鸟在花里，青蝉夺其声。尔生非金玉，岂常贵复贞。

寄言之子心，可以归无形。
四序回文十二首 其二 秋
宇文虚中（宋代）

短苇低残雨，虚舟带晚潮。断鸿归暗浦，疏叶堕寒梢。
哭吴子珍 其三
谭廷献（清代）

故乡忽残毁，群盗横戈矛。刀光满城市，火云复浮浮。

两家老弱在，仓卒将谁投。子家我在远，我家子已休。

结客虽云多，缓急孰与谋。重足待消息，奔命还吾州。

羡子入下泉，亡知当亡忧。不能为国殇，七尺真悠悠。
有送梅花者而彦行适在君俞来
李之仪（宋代）

来时点滴才彷佛，今日烂漫将飞扬。春事不知尚多少，客怀空自成悲伤。

新名侯喜足诗思，旧病维摩难药方。共饮节食冷相对，少须陈子同飞觞。
蛮请降三首 其一
刘攽（宋代）

汉军诛蛮蛮遁走，汉使约降蛮稽首。天威若日照四海，杀人得贼亦何有。
古意
崔国辅（唐代）

净扫黄金阶，飞霜皎如雪。
下帘弹箜篌，不忍见秋月。
旃檀岭
姚燮（清代）

青玉莲花上界池，罡风一劫已无枝。危坛独火丹升后，万郭清钟梦觉时。

作气飞腾云出峡，将心沐浴露盈卮。三乘参得天龙妙，消受真香有白麋。
闻冯太仆至
裘琏（清代）

风流冯太仆，棹雪过盐川。老健轻行役，羁愁入旧年。

占星能重县，计日却迟船。闻道徵君柳，萧条不似前。
七十翁五言十首
方回（元代）

故人书见问，近况复如何。
酒病沉绵剧，诗悉感慨多。
胫枯全似鹤，髻小仅如螺。
更许十年活，渔矶破几蓑。
立春后言怀招汴州李匡衙推
窦常（唐代）

闲斋夜击唾壶歌，试望夷门奈远何。每听寒笳离梦断，

时窥清鉴旅愁多。初惊宵漏丁丁促，已觉春风习习和。

海内故人君最老，花开鞭马更相过。
谪居黔南十首 其一
黄庭坚（宋代）

相望六千里，天地隔江山。十书九不到，何用一开颜。
灵源清禅师赞五首 其二
释德洪（宋代）

衲子无处摸索，画师笔笔画著。山僧醉眼难凭，付与众人弹驳。

似则打杀灵源，不似㡠子烧却。
休日晚步二绝句
杨万里（宋代）

晚云欲雨又欲晴，天借吾人作此行。
莫道行春无云处，山矾香里听溪声。
柳枝词十三首 其九
司马光（宋代）

多愁尤是别离深，折条相赠各沾襟。留住不住居人意，欲去未去行人心。
送魏庄赴举
魏野（宋代）

再战去何如，羸僮逐蹇驴。
路贫多捧刺，学富少担书。
已念离家晚，仍忧取事疏。
西风酒旗下，欲别更踌躇。
秦中吟十首·伤宅
白居易（唐代）

谁家起甲第，朱门大道边？
丰屋中栉比，高墙外回环。
累累六七堂，栋宇相连延。
一堂费百万，郁郁起青烟。
洞房温且凊，寒暑不能干。
高堂虚且迥，坐卧见南山。
绕廊紫藤架，夹砌红药栏。
攀枝摘樱桃，带花移牡丹。
主人此中坐，十载为大官。
厨有臭败肉，库有贯朽钱。
谁能将我语，问尔骨肉间：
岂无穷贱者，忍不救饥寒？
如何奉一身，直欲保千年？
不见马家宅，今作奉诚园。
寄金乡张赞善
王禹偁（宋代）

年少辞荣自古稀，朝衣不着着斑衣。
北堂侍膳侵星起，南亩催斑冒雨归。
种竹野塘春昏脆，采兰幽涧露牙肥。
伊予自是徒劳者，未得同寻旧钓矶。
答孔周翰求书与诗
苏轼（宋代）

身闲曷不长闭口，天寒正好深藏手。
吟诗写字有底忙，未脱多生宿尘垢。
不蒙讥诃子厚疾，反更刻画无盐丑。
征西自有家鸡肥，太白应惊饭山瘦。
与君相従知几日，东风待得花开否。
拨弃万事勿复谈，百觚之后那辞酒。
寄李状元
邓肃（宋代）

渡头送君泛小舟，丝丝细雨织寒愁。
自闻君来天亦喜，急扫阴霾霁九州。
聚星高会古难续，也欲从君勤秉烛。
期君指顾苏瓯闽，一笑春风不忍独。
访李丈修撰子相考功承二君见候不值有感
王世贞（明代）

谁道嵇康懒，携琴载酒杯。仙舟空不见，日暮独徘徊。

桂讶淮南近，帆疑剡曲来。知当动星象，不必拟三台。
满江红·天造云雷
魏初（元代）

天造云雷，问谁是、中原豪杰。人尽道、青钱万选，使君高节。自有胸中兵十万，不须更事张仪舌。看千秋、金镜一编书，心如铁。天下利，君能说。天下病，君能切。要十分做满，黑头勋业。乐府新诗三百首，篇篇落纸挥冰雪。更醉来、鲸吸卷秋波，杯中月。
希年初度老友王希宣扁舟远访夙谊甚厚贶以十
牟巘五（宋代）

渊明六十三，我已多数秋。
未死亦偶然，神仙殊谬悠。
偶题六绝 其五
李之仪（宋代）

不觉六月初八日，还是去年瓜熟时。鞭藉竟谁能致曲，定自昭昭终可期。
青玉案（压波觞客）
赵长卿（宋代）

结堂雄占云烟表。万象争呈巧。老木参天溪四绕。乱山横秀，一湖澄照。天付阴晴好。

夜空唤客清樽倒。明月飞来上林杪。凉满九霄风露浩。酒慵起舞，一声清啸。平压波声小。
颂证道歌·证道歌
释印肃（宋代）

实是身贫道不贫，七斤衫裹不容针。
摇头只许无心得，入水元来不动冰。
再答吴仲登三绝
释宝昙（宋代）

案上如山一束书，青灯岁月已无馀。
从来笔同天人事，佛祖如何以货居。
暇日登尚絅秀才楼居率成四律以贺 其四
唐桂芳（明代）

师山山主文章伯，有弟能诗妙活人。坐拥落梅终日雪，梦回芳草满池春。

光华海上三珠树，祥瑞人间一角麟。小阮近来书更好，蛮笺半幅笔如神。
胡太傅挽词二首 其一
曾巩（宋代）

谠言留简册，恭德载闺门。福履三朝盛，官仪一品尊。

九原无复起，万事付谁论。不必诸儒记，清名久自存。
二世
王十朋（宋代）

始皇一怒逐扶苏，天欲亡秦果在胡。翻被四方黔首笑，不分鹿马是谁愚。
纸帐梅
明本（元代）

春融剡雪道人家，素幅凝香四面遮。明月满床清梦觉，白云堆里见疏花。
少年游 过红桥感旧，用柳屯田韵
徐釚（清代）

绿杨丝里隐红桥。帘幕记曾挑。狂似樊川，情如白傅，斗煞小蛮腰。

年来漂泊心情改，犹自梦江皋。万点离愁，一行清泪，都上木兰桡。
夏日
陆游（宋代）

谢客捐书日日闲，行穿密竹卧看山。
岩前恨欠煎茶地，安得茆茨一小间？
【越调】寨儿令
张养浩（元代）

春
水绕门，树围村，雨初晴满川花草新。鸡犬欣欣，鸥鹭纷纷，占断玉溪春。爱庞公不入城阃，喜陈抟高卧烟云，陆龟蒙长散诞，陶元亮自耕耘。这几君，都不是等闲人。
夏
爱绰然，靠林泉，正当门满池千叶莲。一带山川，万顷风烟，都在几席边。压枝低金杏如拳，客来时樽酒留连。按新声歌乐府，分险韵赋诗篇。见胎仙，飞下九重天。
秋
水影寒，藕花残，被西风有人独倚阑。醉眼遥观，北渚南山，照映锦斓斑。利名尘不到柴关，绰然亭倒大幽闲。共三闾歌楚些，同四皓访商颜。笑人间，无处不邯郸。
冬白战体
天欲明，觉寒生，打书窗只闻风有声。步出柴荆，遥望郊坰，滚滚势如倾。四围山岩壑都平，道途间无个人行。爱园林春浩荡，喜天地气澄清。巧丹青，怎画绰然亭？
赴詹事丞召至通州感疾还家
干送行，谩长亭，被恩书挽回云水情。才到燕京，便要回程，你好自在也老先生！带行人所望无成，管伴使饮气吞声。水和山应也恨，来与去不曾停。几曾经，不睹是的晋渊明？
自挂冠，历长安，共白云往来山水间。名不相干，利不相关，天地一身闲。绿杨堤黄鸟绵蛮，红蓼滩白鹭翩翻。尽红尘千万丈，飞不到钓鱼滩。只一竿，钓出水中仙。
绰然亭独坐
白日迟，锦鸠啼，看儿童汲泉浇菜畦。杨柳风微，苗稼云齐，桑柘翠烟迷。映青山茅舍疏篱，绕孤村流水花堤。看蜂蝶高下舞，任鸥鹭往来飞。笑嘻嘻，不觉日平西。
寿日燕饮
一雨晴，百花明，谢诸公不辞郊外行。尽是簪缨，充塞门庭，车马闹纵横。递香罗争祝长生，捧金杯斗和歌声。彻青霄仙乐响，扶翠袖玉山倾。眼睁睁，险踏碎绰然亭。
辞参议还家，连次乡会十余日，故赋此离省堂，到家乡，正荷花烂开云锦香。游玩秋光，朋友相将，日日大筵张。会波楼醉墨淋浪，历下亭金缕悠扬。大明湖摇画舫，华不注倒壶觞。这几场，忙杀柘枝娘。
次韵黄文若春日山行过秦德久六首 其一
周紫芝（宋代）

百金聊作杖头沽，旋剪春苗荐野蔬。便可且倾陶令酒，未须真忆季鹰鱼。
偈颂一百三十六首
释惟一（宋代）

六年雪岭竟无成，练得身形似鹤形。
尽谓见明星悟道，何曾悟道见明星。
入山何富，出山何贫，
知心能几人。
寿邹都大
吴泳（宋代）

嶰竹吹香子气分，苍苍有意瑞斯文。
斯从嵩岳生申伯，复向西斯寿卯君。
鲐背自宜当职任，虎头曾已策功勋。
壶中日月春长在，且试犀沈一瓣薰。
寄外子海上
刘韵（清代）

萱闱日日盻归槎，腊鼓声中未到家。曾约秋窗评菊谱，翻劳烟驿剪梅花。
过碛
岑参（唐代）

黄沙碛里客行迷，四望云天直下低。
为言地尽天还尽，行到安西更向西。
路疑 其一
韦骧（宋代）

晓起仍行迈，征途一梦新。雁低如有信，马急似无尘。

青讶山长雨，黄疑柳自春。此身从衮衮，奔走岂由人。
赞少陵骑驴
周霆震（元代）

巫山云暗失归樵，剑阁春深雪未消。泪堕中原天万里，蹇驴独过浣花桥。
隰州杂感 其二
钱以垲（清代）

人丁分上下，有丁苦无田。算缗但计口，不问陌与阡。

当其催科时，比户最可怜。土窑一破甑，弃之远播迁。

人去丁不去，籍在焉得蠲。邻里代之输，展转相株连。

及其岁已久，他乡长曾元。忽闻踪迹存，重趼敛丁钱。

我欲除此困，税额防虚悬。绘图思郑侠，悯此芃独先。
池上二绝
白居易（唐代）

山僧对棋坐，局上竹阴清。
映竹无人见，时闻下子声。

小娃撑小艇，偷采白莲回。
不解藏踪迹，浮萍一道开。
五峰合涧诗·月桂峰
释遵式（宋代）

嫦娥戏仙桂，掷子落人寰。
秀颖发矫林，芳馨胜远山。
兔边甘百上，鸟外谁一攀。
月里催人老，云根伴余闲。
余霞照海甸，高翠暖湖关。
康乐不在哉，猿来空庭间。
扇
白玉蟾（宋代）

怀袖相忘去不能，也知轻薄恶蚊蝇。
南风虽汝持权柄，只恐秋风见汝憎。
太真图
陈昌时（宋代）

乡帕香韉玉履麟，侍儿扶上不胜春。
如何揽辔宫阶日，却把中原踏作尘。
偈颂一百四十一首
释师范（宋代）

住亦无可说，去亦无可说。
窦八布衫穿，金刚嚼生铁。
赠枯崖郑高士三绝 其三
何梦桂（宋代）

人于崖下送君还，回首人间梦觉关。谁识巅崖隔风雨，一重山外一重山。
善哉行·有美一人
曹丕（魏晋）

有美一人，婉如清扬。
妍姿巧笑，和媚心肠。
知音识曲，善为乐方。
和弦微妙，清气含芳。
流郑激楚，度宫中商。
感心动耳，绮丽难忘。
离鸟夕宿，在彼中洲。
延颈鼓翼，悲鸣相求。
眷然顾之，使我心愁。
嗟尔昔人，何以忘忧。
水龙吟 戊申灯夕，云间城中作
邵亨贞（元代）

兵余重见元宵，浅寒收雨东风起。城门傍晚，金吾传令，遍张灯市。

报道而今，依然放夜，纵人游戏。望愔愔巷陌，星毬散乱，经行处、无歌吹。

太守传呼迢递，谩留连、通宵沈醉。香车宝马，火蛾面茧，是谁能记。

-犹有儿童，等闲来问，承平遗事。奈无情野老，闻灯懒看，闭门寻睡。
又和锦阜登高
胡寅（宋代）

久废危亭也待时，俄然榱栋出鎡基。
已应气象轩城表，更觉登临冠海湄。
万里秋风宜落帽，四并高会称传卮。
幽人但把东篱菊，坐看南山久未移。
旅邸漫成 其二
徐崇岳（清代）

下有易水风，上有太行雪。嗟尔行路人，那得肝肠热。
登楼寄夫子
林瑛佩（清代）

凭栏试一望，山色入楼苍。野寺藏深树，閒云度远冈。

雨馀花故落，春尽燕还忙。无限登临思，翻成离别伤。
过扬州
韦庄（唐代）

当年人未识兵戈，处处青楼夜夜歌。花发洞中春日永，

月明衣上好风多。淮王去后无鸡犬，炀帝归来葬绮罗。

二十四桥空寂寂，绿杨摧折旧官河。
普向山门
王月窗（宋代）

来访山中景，亭阑鼠甘阴。
客投孤寺宿，蝉趁夕阳晴。
满树青苔湿，一村黄叶深。
纳凉归去晚，湖月挂遥林。
骤雨
黎庶焘（清代）

骤雨随龙去，高云带鸟旋。白喧孤涧水，青放一隅天。

稚筱明初霁，孤花媚晚烟。野怀何所适，遥寄暮溪边。
寿蹇从叔制干
阳枋（宋代）

黄钟大吕播年华，簪盍城南捧九霞。
共说贤寮心似镜，何妨幕府事如麻。
纷纷吏坌空迷目，蹇蹇王臣岂计家。
共约岁寒松竹友，好携周傍梅花陪。
浮邱八景 其七 听笙亭
邓时雨（明代）

缥缈云中若有声，恍疑王子学吹笙。孤亭寂寞浮舄畔，千载犹传伊洛名。
和楼大防尚书送行韵
陈傅良（宋代）

齐年兄弟又齐名，商略行藏共此生。
自昔从君瞻马首，如今输我与鸥盟。
读书松竹交千载，曳履星辰听五更。
借问塞翁谁得失，诸无一语到留行。
送刑部主事陈虬还西焚黄
金幼孜（明代）

蚤岁蜚声迈俊髦，青云列侍映西曹。一心报国惟冰檗，三载还西尚布袍。

御敕交龙涵晓露，仙舟画鹢溯秋涛。焚黄不日登丘陇，存殁应知荷宠褒。
次前韵呈公佐仲贤
周孚（宋代）

世态休论黠与痴，宾鸿社燕各随时。稍令有地堪容膝，可复从随再炙眉。

不愤寒梅呈素面，自怜老桧剥苍皮。年来怀抱已如此，归对交游有愧辞。
偈颂一百二十三首 其一○一
释普度（宋代）

一佛出世，祥光布地。一念万年，寿山增翠。晓来风起满庭香，吹绽蟠桃三五蕊。
读潘郎文卷
张耒（宋代）

霜鬓我犹谪宦，猬须子合封侯。老拙何劳咄咄，疏慵且复悠悠。
又敬和还家自喜
洪咨夔（宋代）

溪山鱼鸟识车尘，风日温明试小春。
黄帽青鞋安乐法，芋魁豆荚太平人。
接篱倒着情怀放，蓬沓逢迎气味真。
儿亦梦牵潭上菊。和香细嚼胜猩唇。
嘉阳绝无木犀偶得一枝戏作
陆游（宋代）

久客红尘不自怜，眼明初见广寒仙。
只饶篱菊同时出，尚占江寒一著先。
重露湿香幽径晓，斜阳烘蕊小窗妍。
何人更与蒸沉水，金鸭华灯恼醉眠。
左原诗三十二首 其三十一 如在亭
王十朋（宋代）

东山一到一沾巾，记得先人昔念亲。强把兹亭号如在，松悲柏惨见无因。
束担
罗与之（宋代）

束担出荆扉，征尘染敝衣。
人怜双鬓改，我悟半生非。
抱璞今谁诉，知音古亦稀。
寻思无一可，吾道欲安归。
与邵阳李守二子用东坡韵
张孝祥（宋代）

两李有佳句，冰雪洒肺肝。清越石在悬，圆熟珠走盘。

我家十二楼，下俯千仞湍。谁掣白玉琐，借与二子看。

临风度长篴，瘴海为清寒。却立望九州，隘陕非所安。

便欲驭长鲲，九万扶摇抟。神山在吾牖，弱水空瀰漫。

回首五千劫，不费一指弹。绝笑尘中年，摄提与涒滩。
奉和任养弘文昌阁开会龙见于江之作
林熙春（明代）

瀛洲奎聚尽英髦，惊却龙飞映紫毫。雷雨瞬时冲凤翮，凤云千里顺鸿毛。

砚中鳞甲江头动，项下明珠掌上操。诸士骑龙应此日，星河直泛起波涛。
宫词一百首
岳珂（宋代）

注辇衣冠听九胪，周家王会看新图。
仪鸾扇筤瞻朝退，扫得金莲撒殿珠。
九日饮冰玉堂和韵十首 其七
苏葵（明代）

孟嘉本是风流客，靖节原非冲淡人。物换星移千古异，菊香山色至今新。

酒逢知己酒无量，诗到名家诗有神。莫惜花前了清兴，明朝犹是马蹄尘。
送王文伯上舍归丰城，兼简何侍郎
杨万里（宋代）

碧落先生少可人，银钩茧纸苦称君。
谈间口吸西江水，句里家称南浦云。
千里端能来命驾，一尊得与细论文。
还家剩草三千牍，看策平津第一勋。
楼中阅清管
韦应物（唐代）

山阳遗韵在，林端横吹惊。响迥凭高阁，曲怨绕秋城。

淅沥危叶振，萧瑟凉气生。始遇兹管赏，已怀故园情。
遐观栖辞
晁补之（宋代）

窘墙堵之伏潜兮，登斯栖以遐观。
匪吾居之为隘兮，乾坤曶其盂盘。
仰攀甍而拊楯兮，宇旷旷而益宽。
彼何大而能舒兮，吾何眇而莫闲。
霜肃垄而木枯兮，潦收窦而泽干。
蓬鸣野而相追兮，呑海水而天寒。
左睇兮城闉，右盼兮林坰。
商贾纷其书合兮，陶冶蓊其烟兴。
之罘杳以在东，双柏近而青青。
物暇遽之不同兮，余亦不知其何情。
聊浮游以相羊兮，初怫郁而中清。
彼坱圠之无垠兮，人驹隙之暂更。
道本夷而世险兮，夸夺餍而卒平。
周垣兀其跨衍兮，逝千古于樵耕。
春与秋之不淹兮，岁忽忽其峥嵘。
招摇指于北陆兮，澹黄宫之阳生。
固天道之反覆兮，气默会而孤萌。
朝卷箔而极望兮，稍雾廊而日晶。
及旸景之方中兮，晞余发乎南荣。
浮云起而景翳兮，四暝合而覩星。
风摵摵而感轩兮，雀啾啾而赴楹。
收百为以清虑，施余裯而榻横。
漠汹汹而非声兮，邈冉冉而非征。
形欺魄而若存兮，神无亏而靡成。
目瞳垅而罔觌兮，坐待日之方升。
夜寥寥而未央兮，羌不寐而无营。
题教子升天龙图
乌斯道（明代）

大龙气势何奋疾，小龙两角犹茧栗。黑云上下风荡潏，前顾后随恐相失。

怪态迸发胡为然，乃是教子飞上天。天宇荡荡足蜿蜒，下视鱼鳖徒深渊。

我闻龙性自变化，若待教焉良可诧。僧繇道子意太奇，醉墨淋漓为此画。

君不见葛陂杖、雷泽梭，倏忽妙用尚尔多，真龙之子宜如何。
省谒观文之茔留题
范公（宋代）

先帝龙飞第一年，囊封夜半达甘泉。
朝来急召明光殿，谠论能回不夜天。
遐想神□今已远，永怀帝德浩无边。
他时信史传遗事，悟主应□数百篇。
赞书褒显下重泉，嗣圣初临建武年。
河洛图书光似日，商周盘诰远如天。
孤墓岂意留空谷，直意犹能御二边。
彷佛音尘如在目，遗风雅颂纪新篇。
送李侍郎归衡州二首
王炎（宋代）

道重物自轻，心清内无欲。
未定胸中见，难行天下独。
冠盖上青云，著鞭竞驰逐。
南山有德人，一笑遗宠辱。
岿然殿诸老，足以镇浮俗。
一出上禁林，再出拥牙纛。
本无圭组累，归去便野服。
譬如山中云，润泽滋草木。
未雨出岩岫，已雨反幽谷。
明月共樽罍，清风满松竹。
问谁从之游，韦编能熟读。
人生了婚嫁，意愿何时足。
傥肯割半山，诛茅从卜筑。
洞仙歌 题魏佩芬世妹“花雪婵娟图”
赵我佩（清代）

一支凉笛，蓦吹来芳径。鹤梦惺忪雪衣冷。正梨云乍暖、翠羽无声，清绝处，谁把冰魂唤醒。

玉人娇睡起，半臂寒生，入指春风暗香凝。奁月曲如钩、移上瑶台，早绣出、满身花影。

算仙境、分明似罗浮，待小摘琼英，晚妆菱镜。
赠梅处士
张籍（唐代）

早闻声价满京城，头白江湖放旷情。讲易自传新注义，

题诗不著旧官名。近移马迹山前住，多向牛头寺里行。

天子如今议封禅，应将束帛请先生。
青铜香鸭诗
周端臣（宋代）

谁把工夫巧铸成，铜青依绿绿毛轻。
自归骚客文房后，无复王孙金弹惊。
沙觜莫追荐苇暖，灰心聊吐蕙兰清。
回头却笑江湖伴，多少遭烹为不鸣。
秀华续咏 其三十二 许若琼
黄金石（清代）

博浪以来无此击，断头好去见高皇。银瓶难补金瓯缺，同洒荆卿血数行。
瑞应麒麟诗
杨荣（明代）

于维圣皇，受命自天。仁及庶类，恩周八𤥻。礼义兴行，无有远迩。

日照月临，化成俗美。九夷八蛮，悉妾悉臣。罔敢踰越，聿来献珍。

鲸波洋洋，望之无际。岛夷所居，动数万里。玉音所至，莫不尊亲。

沦肌浃髓，被于皇仁。佥曰陋邦，服此声教。海波晏然，圣德之效。

乃梯乃航，惟恐或后。乃奉麒麟，归于灵囿。惟兹麒麟，玄枵毓精。

非时不出，非世不生。其产应期，祥光上烛。五彩缤纷，卿云煜煜。

天无沴气，地息妖氛。山川草木，发秀扬芬。既育既长，益奇益异。

万灵撝诃，百神拥卫。魁然其质，昂然其形。龙颅凤臆，肉角麇身。

牛尾马蹄，折旋规矩。生物不伤，音协律吕。爰用入贡，涉历海洋。

秘怪屏迹，蛟鳄遁藏。龟龙导从，鸾凤羽翼。载驰载驱，遂达京国。

进之彤墀，得觐天颜。重瞳屡顾，百僚耸观。嵩呼雷动，再拜稽首。

吾皇圣神，永膺万寿。皇帝曰吁，瑞不在兹。惟慎厥德，乃为祯符。

尔公尔卿，百僚士庶。恪脩厥职，勿滋逸豫。三光昭宣，五纬弗亏。

品物咸亨，惟瑞在兹。仰惟圣皇，体道谦虚。奇瑞屡臻，抑而弗居。

戒慎满盈，奉天法祖。度越百王，卓冠千古。洛龟呈夏，玄鸟降殷。

赤雀兴周，式昭前闻。维兹麒麟，实天所授。圣德格天，永承天祐。

于维圣德，广大难名。巍巍荡荡，尧舜莫京。恩霈八纮，泽覃四裔。

如云之行，如雨之施。天锡多福，集于圣躬。惟皇万寿，百禄是崇。

雨顺风调，民安国泰。海晏河清，万世永赖。臣拜稽首，宝祚绵绵。

圣子神孙，传序万年。
吼山同陶方琦子珍
谭廷献（清代）

夫容倒垂作奇石，春流日漱灵根白。下削云肤几千尺，东宕鸟啼西宕闻。

云窗雾阁参差分，美人离立锦绣裙。振衣直出烟萝上，翳竹盘松各殊状。

万壑千岩郁相向，蜡屐颇愧阮步兵。安得秋携双玉笙，云石峰头吹月明。

千秋高举寻遐契，流水浮云看世事。樵风可乘休入市，廿年心力未著书。

名山笑我当何如，白头与子来结庐。
减字木兰花
李之仪（宋代）

堤长春晚。冉冉浑如云外见。欲语无门。略许莺声隔岸闻。

锦屏语幌。犹待归来留一饷。何事迟迟。直恐游丝惹住伊。
鹊桥仙
向子諲（宋代）

飞云多态，凉颸微度，都到酒边歌处。冰肌玉骨照人寒，更做弄、歌帘风雨。
同盘风味，合欢情思，不管星娥猜妒。桃花溪水接银河，与占断、鹊桥归路。
挽陶宣义 其二
刘宰（宋代）

季方当日缔华姻，曾款门阑列众宾。一别清台频换岁，重逢上苑正回春。

白头自叹形容改，青眼相看笑语真。回首不堪成永诀，西风吹泪堕衣巾。
舟望云麓峰
向文奎（清代）

湘西云麓寺，苍翠郁嵯峨。灵迹怀终古，骚情薄《九歌》。

钟声穿树远，帆影隔江多。拜岳何年石，飞来自不磨。
答林小眉表弟
苏镜潭（清代）

金人十二祖龙死，竖儒无用坑杀耳。孱唐腐宋纷蚯螬，君亦何心至于此。

迷魂苍苍那得招，被发大荒下九霄。男儿三十不称意，鞭挞玉虬恣游戏。

君看刘毅信可儿，手掷万千等閒事。南穷巫岛狼须胡，北上金台马骨枯。

悲歌感叹溷屠沽，兴酣击缶更呜呜。一朝掉头不肯顾，弃冠投笔忽云徂。

归来驴背风雪寒，耸身依旧入诗坛。三年已灭才人刺，尺剑空羞壮士颜。

相逢快赌鲲溟酒，高李吹台共携手。且趿朱履掣长鲸，莫管白衣幻苍狗。

无端吊古发牢骚，笑傲瀛壖诗百首。遂令朽拙穷枯腔，褰裳跨卫从君后。

天生我辈浪得名，古来才大忍相轻。长身寿骨博名句，德孺为弟坡为兄。

汉东之国水如渑，时闻人语说苏程。
落梅
郑獬（宋代）

醉墨纷纷尽雅才，等閒携酒探花来。
笙歌已散游人去，更逐东风拾落梅。
书愤二首
陆游（宋代）

白发萧萧卧泽中，只凭天地鉴孤忠。
厄穷苏武餐毡久，忧愤张巡嚼齿空。
细雨春芜上林苑，颓垣夜月洛阳宫。
壮心未与年俱老，死去犹能作鬼雄。

镜里流年两鬓残，寸心自许尚如丹。
衰迟罢试戎衣窄，悲愤犹争宝剑寒。
远戍十年临的博，壮图万里战皋兰。
关河自古无穷事，谁料如今袖手看。
代嘲
张耒（宋代）

过作抛人去，非真我独知。
如何立不定，却有独来时。
晚步西郊见茕鹅群飞
高启（明代）

平烟漠漠天苍苍，牛羊不收野草黄。茕鹅东来高作行，晴空忽草数点霜。

紫塞碧海遥相望，下视凫鸭愁陂塘。书生见此心欲狂，便思呼鹘上马驰。

鹔鹴之裘自倒扶，箭声脱弦鸣鹅鸱。远翻正落双参差，仰空拍手夸绝奇。

豪气服杀并州儿，也胜闭门坐咏诗。
书淮岸舣舟馆秀野亭
米芾（宋代）

青葱秀野挟银淮，谁把丹楹此地开。我欲临风取清旷，寄声鱼鸟莫相猜。
诗一首
余授（宋代）

绝塞邛崃外，偏城越巂东。山含初夏雪，林偃夕阳风。

地僻无参谒，民淳少讼争。睡馀兵放教，衙退吏归耕。
答景亮二首 其二
刘跂（宋代）

吾庐亦自爱，况属仲春中。宾榻疏帘隔，邻园小径通。

何妨书帙乱，未遽酒尊空。更约高人过，当轩看偃松。
赋得夜雨滴空阶，送陆羽归龙山（同字）
皎然（唐代）

闲阶夜雨滴，偏入别情中。断续清猿应，淋漓候馆空。

气令烦虑散，时与早秋同。归客龙山道，东来杂好风。
赠岭东陈秀才
吕本中（宋代）

风吹贺江浪如雪，浮梁左右行人绝。病夫坐稳懒出行，破屋只愁吹瓦裂。

东县陈卿忽叩门，笑语欢然相暖热。怪我长贫走道路，所至不安宁有说。

邻州贼报又警急，欲泛扁舟穷百粤。如君长才亦未用，独守区区负奇节。

未能俯首效儿辈，肯便出门探虎穴。马群时致千里足，烈士宁无一时杰。

我复何人敢言事，一世摧颓甘短拙。幸君无事时一过，喜听高谈健其决。

瘴疠参差畏久留，岁月峥嵘惜轻别。
前海观莲花峰
石涛（清代）

海风吹白练，百里涌青莲。
壁立不知顶，崔嵬势接天。
云开峰坠地，岛阔树相连。
坐久忘归去，萝衣上紫烟。
浪淘沙·感事
刘基（明代）

天际草离离，鸿雁南归，冷烟凝恨锁斜晖。蝴蝶不知身是梦，飞上寒枝。
惆怅倚阑时，总是伤悲，绝怜红叶似芳菲。清露自凋枫自落，没个人知。
故临川太守石公挽词二首 其一
郭祥正（宋代）

忆昔江头别，悲欢失后期。奸言诬直节，枉狱累明时。

白玉原无玷，青天孰可欺。有儿能雪耻，泉壤释馀悲。
送茶与人
章甫（宋代）

云气昏昏酿秋雨，岁月惊心遽如许。
潮生晚浦足风波，颇忆青灯夜深语。
赠君江南春露芽，恐君诵诗眼生花。
一杯静对沉烟斜，世事从渠如乱麻。
清明前一日友人招泛东湖
陈宗仁（宋代）

僧舍经旬只病眠，不知春事满湖边。
相携步出城东去，杨柳桃花气欲烟。
嘉禾百咏·陈贤良隐居
张尧同（宋代）

发策名犹在，回头事已非。
池塘春草绿，空忆谢公归。
答魏衍惠朱樱
陈师道（宋代）

开门先得故人书，稍喜提携起覆盂。
得句有谁知我在，尝新此日赖吾徒。
倾篮的皪沾朝露，出袖荧煌得宝珠。
会荐瑛盘惊一坐，苋肠藜口未良图。
蔷薇诗一首十八韵呈东海侍郎徐铉
李从善（唐代）

绿影覆幽池，芳菲四月时。管弦朝夕兴，组绣百千枝。

盛引墙看遍，高烦架屡移。露轻濡彩笔，蜂误拂吟髭。

日照玲珑幔，风摇翡翠帷。早红飘藓地，狂蔓挂蛛丝。

嫩刺牵衣细，新条窣草垂。晚香难暂舍，娇自态相窥。

深浅分前后，荣华互盛衰。尊前留客久，月下欲归迟。

何处繁临砌，谁家密映篱。绛罗房灿烂，碧玉叶参差。

分得殷勤种，开来远近知。晶荧歌袖袂，柔弱舞腰支。

膏麝谁将比，庭萱自合嗤。匀妆低水鉴，泣泪滴烟rG.

画拟凭梁广，名宜亚楚姬。寄君十八韵，思拙愧新奇。
句
陆羽（唐代）

行坐诵佛书。
眉妩·新月
王沂孙（宋代）

渐新痕悬柳，淡彩穿花，依约破初暝。便有团圆意，深深拜，相逢谁在香径。画眉未稳，料素娥、犹带离恨。最堪爱、一曲银钩小，宝帘挂秋冷。
千古盈亏休问。叹慢磨玉斧，难补金镜。太液池犹在，凄凉处、何人重赋清景。故山夜永。试待他、窥户端正。看云外山河，还老尽、桂花影。
题鞏县西门周襄王庙
晏殊（宋代）

人来人去市朝变，山后山前烟雾凝。
萦带二川河洛水，寂寥千古帝王陵。
和林子长送藕诗韵 其一
虞俦（宋代）

玉井莲花十丈长，如船藕实得分尝。碧筒象鼻谁相称，玉骨冰肌分外凉。
秋日同诸友登山
王炘（清代）

弗弗西风秋欲深，乱离此日共浮沉。孤城远望云栖树，野浦斜浮鸟入林。

烽火烟迷山律律，江流声合马骎骎。新亭孤酌堪流涕，暮雨无端送笛音。
长兴里夏日南邻避暑
许浑（唐代）

侯门大道傍，蝉噪树苍苍。开锁洞门远，下帘宾馆凉。

栏围红药盛，架引绿萝长。永日一欹枕，故山云水乡。
枕簟入林僻花瓜留客迟十韵
叶茵（宋代）

叩门真丈夫，一揖弃拘检。
人物晋风流，班坐黄玉簟。
元夜三首 其一
朱淑真（宋代）

阑月笼春霁色澄，深沉帘幕管弦清。争豪竞侈连仙馆，坠翠遗弦满帝城。

一片笑声连鼓吹，六街灯火丽升平。归来禁漏踰三四，窗上梅花瘦影横。
琼台
柳泌（唐代）

崖壁盘空天路回，白云行尽见琼台。

洞门黯黯阴云闭，金阙曈曈日殿开。
二月望日从镇守绣衣游鼓山 其一
林景清（明代）

着屐寻幽到上方，遐心肯向暂时忘。白云飞处千山隔，东望连川是故乡。
题滦阳别墅三首 其三
弘历（清代）

扫榻坐虚榭，对山开绮疏。触目与静会，悠然清颢俱。

爽气拂襟袖，澄潭鉴眉须。本非山中客，而耽山水居。

把卷对古人，安羡以为徒。
浣溪沙·五月江南麦已稀
纳兰性德（清代）

五月江南麦已稀，黄梅时节雨霏微。闲看燕子教雏飞。
一水浓霏如罨画，数峰无恙又晴晖。湔裙谁独上渔矶。
兴程县尹
熊禾（元代）

我思程伯子，试令晋城邑。
岂第父母人，一念诚恳恻。
存心民必济，正己吏自格。
虽然一邑小，允矣天下式。
槃槃古东阳，亶为礼义国。
弦歌视曲阜，岂惟文公泽。
尚想兴学功，百年未陈迹。
古来号难治，此语谅非必。
人怀学道心，功化亦俄刻。
重惟伊洛传，道南此其脉。
家传余政谱，师授存学则。
此邦有美俗，文献犹可及。
接畛皆儒黉，兴起易为力。
当今尚文化，乡校首扶植。
非无善政人，教化岂遑急。
明公下车来，声誉已洋溢。
三年田里间，公来始休息。
简静公优为，不扰知政绩。
山人重期望，亹亹慎无斁。
四海文公邦，正学自兹出。
政教岂殊途，饰吏贵儒术。
善化必因俗，吾世俱有责。
到手事必为，莫让功第一。
登山险绝已非人境遂赋游仙招隐之歌游仙歌
王慎中（明代）

今我忽兮不乐，驾言游兮名山。陟岩岫兮崆嵑，蹑绝顶兮㠝岏。

烟霏霏兮云在下，信斯美兮非人寰。山中之人兮冰雪颜，沆瀣饮兮琼膏餐。

神炯炯兮霍耀，肤绰约兮流素丹。糁瑶蕊兮翳文芝，饵五术兮佩华菅。

驷玉虬兮驭凫鹥，凤凰翼盖兮翔文鸾。宓妃婵媛兮后乘丰隆，屏翳兮郁以承銮。

纷飘飖兮下御，倏往来兮山之间。辟天阍兮延予，启玉粲兮嫣然。

导予兮元秘，授予兮灵诠。揖洪厓兮为侣，快执袂兮偓佺。

朅浩荡兮高举，极玄圃兮阆颠。超溟涬兮若视，遗龙蠖兮空筌。
织图二十四首·三眠
楼璹（宋代）

屋里蚕三眠，门前春过半。
桑麻绿阴合，风雨长檠暗。
叶底虫丝繁，卧作字画短。
偷閒一枕肱，梦与杨花乱。
次清湍亭韵二首 其二
朱熹（宋代）

仄径穿林欲造天，未妨停策听涓涓。知君便有刀头意，莫忘仙洲涧底泉。
青玉案（荷花，赣州巢龟亭为曾提管赋）
赵以夫（宋代）

水亭横枕荷花浦。觉水面、香来去。亭上佳人云态度。天然娇韵，去分撋就，唱尽黄金缕。

耳边低道清无暑。我欲卿卿卿且住。自笑风情衰几许。一床明月，五更残梦，不到阳台路。
浣沙溪
方千里（宋代）

菱藕花开来路香。满船丝竹载西凉。波摇发彩粉生光。

翡翠双飞寻密浦，鸳鸯浓睡倚回塘。闲情须与酒商量。
湘中送翁员外归闽
齐己（唐代）

船满琴书与酒杯，清湘影里片帆开。人归南国乡园去，

雁逐西风日夜来。天势渐低分海树，山程欲尽见城台。

此身未别江边寺，犹看星郎奉诏回。
嘉鱼县
厉同勋（清代）

帆疾江城缥缈间，夕阳不见蘖公还。兰成词赋乡心切，灵鞠才华仕路艰。

生活酒难消雨雪，寂寥诗可画关山。七星岩下重回首，曾买嘉鱼一破悭。
幽州送申稷评事归平卢
王建（唐代）

行子绕天北，山高塞复深。升堂展客礼，临水濯缨襟。

驱驰戎地马，聚散林间禽。一杯泻东流，各愿无异心。

蓟亭虽苦寒，春夕勿重衾。从军任白头，莫卖故山岑。
七夕对雨
艾性夫（元代）

门无辙迹草偏青，屋带秋山意转清。
打梦易惊棋雹响，载愁不去酒船轻。
幸无帘幕妨云影，尚欠芭蕉赠雨声。
欲送星鸾过桥去，夜深河汉未分明。
泮水
孔传铎（清代）

鲁侯到今日，不知几千年。宗社凡几易，城郭亦几迁。

如何一曲水，独在城南偏。昔人采芹藻，今人来种莲。

相彼莲与芹，同一水上鲜。披襟歌《鲁颂》，物色固依然。

千乘时戾止，车马何骈阗。嘉彼德音昭，因之遗泽传。

咄哉灵光殿，漠漠生荒烟。
明道人归西林，求题院额，作此送之
徐铉（宋代）

昔从岐阳狩，簪缨满翠微。十年劳我梦，今日送师归。

曳尾龟应乐，乘轩鹤谩肥。含情题小篆，将去挂岩扉。
饮酒四首 其二
苏轼（宋代）

左手持蟹螯，举觞瞩云汉。天生此神物，为我洗忧患。

山川同恍惚，鱼鸟共萧散。客至壶自倾，欲去不得间。
寄陈国录
方岳（宋代）

秋宵一何长，客梦一何短。
坐为识丁累，弹铗落孤馆。
所思渺寒江，苦惜会面罕。
岂无人携人，情话谁与款。
昔为爨下桐，今为沟中断。
江风摇青灯，风砚尘欲满。
不惯事典签，与子书亦懒。
传闻教辟雍，如乐得嶰管。
诸生声利尘，颇欲一湔浣。
何时夜雨床，共话晴云碗。
涂中读周希稷所示诗卷以诗代简
喻良能（宋代）

周郎诗句故惊人，尔许清新思不群。
不是并刀工翦水，定知琼尺巧裁云。
春兴七首
白玉蟾（宋代）

茜草叶交萱草叶，桃花枝映李花枝。
馊风馂雨休相恼，放我水边林下嬉。
壬戌元日二首
董嗣杲（宋代）

万里东风起楚皋，流年只染鬓萧骚。
富池江口听春雨，昭勇楼萧看雪涛。
薄俗苦无公可论，全身惟有隐方高。
故山猿鹤应相笑，抗走殊乡实自劳。
留清江蒙简兄寿玉徐兄思叔皆以文卷宠教愧未
赵蕃（宋代）

客亭何以祛暑溽，一时顿有此两玉。
逃虚不用听跫然，医俗宁须更栽竹。
平生韦布困蓝缕，敢并奇文森绮縠。
爱而忘丑反誉我，惠以大篇仍短幅。
颇思浃日相就谈，应对先生愧空腹。
奈何别棹复催去，一日十日寒且暴。
两君如此尚场屋，吞舟讵可寻常渎。
怅子薄官亦碌碌，政坐家贫耕不足。
戏方仁声四绝句 其二
叶梦得（宋代）

水槛新开似浣花，傍溪须更作浮槎。祗应屡费王弘酒，时要清樽对落霞。
次韵叶权之
毛滂（宋代）

二年锦衣城，坐怅朋游落。
双瞳不敢白，但向湖山著。
顷当舍之不，眼界垂落寞。
忽逢昔所倾，人事岂容约。
西行追画鷁，北首望金雀。
斯人玉树明，映我蒹葭恶。
平生函牛鼎，顾可作鸡臛。
干将久在冶，宜有当橐签。
大器不匆匆，一飞要寥廓。
佳哉妙五言，珠琲相磊硌。
长城矗金塘，铦锋露霜锷。
向我宁可当，倒戈为之却。
我生已数奇，世味寒冰薄。
兹行聊尔耳，外物矧可略。
所喜得公游，昏愚烦发药。
不重千金裘，为公了杯酌。
舍北望水乡风物戏作绝句
陆游（宋代）

西风沙际矫轻鸥，落日桥边系钓舟。
乞与画工团扇本，青林红树一川秋。
延庆日长老请赞
释师范（宋代）

不爱人赞，不怕人谤。
令是一条筋，见者难近傍。
要识渠侬端的，日在东山之上。
缠枝白
史铸（宋代）

西风顿拆晚秋葩，色映霜华与月华。
不特翠枝柔猗傩，更饶绿叶密交加。
渚宫西城池上居
齐己（唐代）

城东移锡住城西，绿绕春波引杖藜。翡翠满身衣有异，

鹭鸶通体格非低。风摇柳眼开烟小，暖逼兰芽出土齐。

犹有幽深不相似，剡溪乘棹入耶溪。
送陈梅岑之任武冈学博 其二
朱景英（清代）

才话燕台别，何堪又送行。书徵秦博士，门迓鲁诸生。

我已拌归卧，君还事远征。一官虽勉就，含意各分明。
四明山中十绝·白水
戴表元（宋代）

刘郎一去杳无踪，水白山青只故宫。
欲问岩前老松树，人间禁得几秋风。
冬至后四日脩供罗汉岩因访丹霞本
李纲（宋代）

篮舆清晓叩禅扉，山路云深翠湿衣。谁家峰头双练瀑，空濛散作玉花飞。
偈二十二首
释洵（宋代）

拽回天关，踏翻地轴。
拄杖化为龙，一雨沛然足。
在坑满坑，在谷盈谷。
次韵全君玉元日二首
方回（元代）

春攽诸郡国，汉守喜惟良。
旦宿重中尾，时花竞向阳。
古今新旧历，老少后先觞。
万事比如此，无如且醉狂。
送王眉叟真人
马祖常（元代）

秋晖上寒竹，白鹤立苍苔。石洞松花落，云房涧水来。

弹琴翻道曲，捣药应猿哀。别浦回船急，孤山看早梅。
采药径
赵师秀（宋代）

十载仙家采药心，春风过了得幽寻。
如今纵有相逢处，不是桃花是绿阴。
潘公舍人义荣当世第一流人也仆顷得金华私窃
吴芾（宋代）

一代名流世许谁，独公皎皎著明晖。
少摅妙蕴聊持橐，欲振孤风便拂衣。
愧我仰高乖晤对，羡君请益控玄微。
今朝刮眼看遗墨，更觉平生万事非。
徐一之从智子行
项安世（宋代）

有士才如此，流光驶若何。
笔端风雨快，胸次古今多。
止止杯中物，鸣鸣耳后歌。
低头聊小忍，唾手即高科。
又水仙 其四
徐积（宋代）

伍子波涛空淼然，至今犹有不平言。屈原褊浅尤多忿，但恐有时来诉冤。
靖康迎驾行
邓肃（宋代）

女真作意厌人肝，挥鞭直视无长安。
南渡黄河如履地，东有太行不能山。
帝城周遭八十里，二十万兵气裂眦。
旌旗城上乱云烟，腰间宝剑凝秋水。
雪花一日故濛濛，皂帜登城吹黑风。
我师举头不敢视，脱兔放豚一扫空。
夜起火光迷凤阙，钲鼓砰轰地欲裂。
斯民嗷嗷将焉之，相顾无言惟泣血。
仆射何公叩龙墀，围闭相臣臣噬脐。
奇兵化作乞和歙，誓捐一死生群黎。
游谈似霁胡帅怒，九鼎如山疑弗顾。
郊南期税上皇舆，截破黄流径归去。
陛下仁孝有虞均，忍令胡骑耸吾亲。
不龟太史自鞭马，一出唤回社稷春。
虏人慕得犹贪利，干乘载金未满意。
钗钿那为六宫留，大索民居几卷地。
六龙再为苍生出，身磨虎牙恬不恤。
重城突兀万胡奴，杳隔銮舆今十日。
南门赤子日骈阗，争掬香膏自顶然。
忿气为云泪为雨，漫漫白昼无青天。
太王事狄空金帛，坐使卜年逾八百。
天听端在民心耳，苍苍谁云九万隔。
会看春风拥赭黄，万民歌呼喜欲狂。
天宇无尘瞻北极，旄头落地化顽石。
记梦
胡寅（宋代）

夜梦虚斋整衣冠，客五六辈相揖还。
中有一人少留连，叩檐叩齿祷甚虔。
雇谓吾侪歇倾耳，红药丛深鸟声美。
翻枝飐叶缥缈间，俄有珍禽集雕栏。
宛然小鹤未省见，羽翮绀碧光斓斑。
凝眸一瞬观揽取不从手，相视眙愕萌争心。
吾殊无言行且睨，与客徐理出户意。
徘徊八翼疑骖鸾，杂遝诸儒竞连袂。
不知剥啄谁扣门。；推枕高树晨光暾。
酷吏列传序
司马迁（两汉）

孔子曰：“导之以政，齐之以刑，民免而无耻。导之以德，齐之以礼，有耻且格。”老氏称：“上德不德，是以有德；下德不失德，是以无德。”“法令滋章，盗贼多有。”太史公曰：信哉是言也！法令者治之具，而非制治清浊之源也。昔天下之网尝密矣然奸伪萌起，其极也，上下相遁，至于不振。当是之时，吏治若救火扬沸，非武健严酷，恶能胜其任而愉快乎！言道德者，溺其职矣。故曰“听讼，吾犹人也，必也使无讼乎。”“下士闻道大笑之”。非虚言也。汉兴，破觚而为圜，斫雕而为朴，网漏于吞舟之鱼，而吏治烝烝，不至于奸，黎民艾安。由是观之，在彼不在此。
寒节日寄乡友
齐己（唐代）

岁岁逢寒食，寥寥古寺家。踏青思故里，垂白看杨花。

原野稀疏雨，江天冷澹霞。沧浪与湘水，归恨共无涯。
题鸣山祠
韩彦古（唐代）

自系牛昌隐，威风震海寰。
待吾谋用日，同共扫完颜。
次韵公辟即席呈太虚
秦观（宋代）

与君邻并共烟霞，乘兴时时过我家。
更漏一新闻晓角，门阑数级看秋花。
湖山对值全如买，风月相期不用赊。
赖有醉毫吟更苦，他年分作句图夸。
寄秦州田元均
欧阳修（宋代）

由来边将用儒臣，坐以威名抚汉军。
万马不嘶听号令，诸蕃无汉著耕耘。
梦回夜帐闻羌笛，诗就高楼对陇云。
莫忘镇阳遗爱在，北潭桃李正氛氲。
月夜过太白楼
刘开（清代）

天上余孤月，人间独此楼。惟公堪一醉，与我共千秋。

碧树迷仙迹，青山忆旧游。登临无限意，云水自悠悠。
雪中看梅花因书诗醉之兴
王禹偁（宋代）

冬来滁上兴何长，唯把吟情入醉乡。
雪片引诗胜玉帛，梅花劝醉似嫔嫱。
凝眸未厌频频落，拥鼻还怜细细香。
谪宦老郎无一物，清贫犹且放怀狂。
三门津
王渥（金朝）

层崖摩苍穹，四月号阴风。大河三门险，神禹万世功。

他山亦崔嵬，砥柱独尊雄。雷霆日斗击，悍暴愁天公。

刘侯智有馀，始令舟楫通。仍馀石上穴，飞栈曾连空。

遥瞻白玉枝，挺植丹灶中。仙公去不返，此事真冥蒙。

夫人与鼓崖，怪幻尤难穷。独喜兵火馀，岿然出新宫。

当时疏凿意，四海要会同。谁知千岁后，筑垒防啸凶。

诗成一大笑，浩浩洪波东。
上云乐
刘基（明代）

混沌结，玄黄开，人生其中，称为三才。
一人身有一天地，形质虽异众理该。
欲淫物诱滋巧伪，遂使真淳耗?攵玄风颓。
乃有朝生而暮死者，本根浅短无栽培。
惟有西天老胡名文康，自从盘古到今日，不老不少，气体
充实如婴孩。
性情和易颜色好，恰似初酿匐萄醅。
激之而不见其怒，挠之而不见其咍，甘之而不见其喜，苦
之而不见其款。
所以于物无所忤，于人无所猜，于事无所碍，于艺无所能
。
不生不死在人世，借问老胡何修得此哉？老胡答言我亦不
自解，请说伏羲神农皇帝在日一二事，不知得失汝自挨。
伏羲始画八八六十有四卦，罗天网地括五材。
老胡不识单与耦，谓是乌曹重叠堆砖坯。
仓颉制文字，鬼母夜哭声哀哀。
老胡不识点与画，谓是蜗牛之泪萦莓苔。
容成隶首造历数，上收坤灵之精爽，下掇乾象之根荄。
大挠作甲子，编户星宿来当差。
老胡不识一二三四五，但见暖则出，寒则伏，一似虫豸听
命霜与雷。
羲和常仪占日月，拘束乌飞兔走翼足相排挼。
鬼臾区占星气，指斥王蓬絮，周伯老子无所藏匿其祥灾。
老胡不识金木水火土，但见昊天森列众光怪，大者如缶，
小者如杯。
伶伦截竹作律吕，中间实以葭莩灰。
玄问老鬼二十四，俯首受命同舆佁。
又用子谷秬黍起度量，教得蠢动狡猾而不呆。
老胡不识轻重长短多与寡，但觉饥则食，饱则止，明则起
，暗则卧，有力即往，倦即回。
轩辕黄帝与岐伯，口尝毒药，一日生死八九遍，皮肉黑瘦
生烟煤。
老胡但见颜色差异即不吃，牙齿牢硬无龇。
九天玄女说兵法，风云鸟蛇掌上排。
教人斗阋逞雄杰，致使阪泉涿鹿之野，它它藉藉撑枯海尔
时众贤圣，尾尾相继轰轳濆。
雕肝琢肾镂心肺，倾泻精髓通脊脢。
攘攘扰扰竞神知，虚名不朽身先隤。
惟有老胡混沌无孔窍，不与人世分仇侪。
尧舜相传授，四海玉烛无氛埃。
老胡随众歌《击壤》，帝力于我何有哉？汤武行放伐，鹰
化为雀驹为裛。
龙逢被杀夷叔饿，何如老胡终日瞑坐山之隈。
五伯与七国，角力争喧豗。
谋臣辨士神出而鬼没，口干舌拔眉眼。
到头毕竟成就者，土坟三尺埋蒿莱。
老胡万事皆不理，厓厓坐得四肢百骨如干柴。
所以天地鬼神不怪怒，容得老胡永远在世上，时复一出歌
笑呈诙谐。
况遇天子圣，德泽浃九垓。
青云应吕风应律，遐方感化神民怀。
老胡再拜稽首献天子寿，愿天子与天地相似，老胡岁岁舞
蹈玉墀下，跪进玻璃杯。
景州老舆卒行
杨起元（明代）

北方苦雨泥土湫，肩舆欲渡行人愁。左支右吾相诸拄撑，蹩躄七日方景州。

到传便覈传舍长，选卒多用丁壮俦。一卒闻之掩口笑，疾走壁后低其头。

我亦不问乘车出，数里稳贴如乘舟。他日欲睡辄惊醒，到此鼾鼾慵展眸。

涉水冲泥俱不觉，上坡下坂良优游。久之见是笑者卒，须发皓白皮皴皱。

摩肩意气独酣畅，呵叱前后如驱牛。我乃奇之问其齿，云是花甲馀春秋。

无妻无子一身健，衣食只与肩为谋。平生无病不知苦，度日如此死即休。

我再问之不复答，使我感慨生馀羞。古之老者不负戴，口食粱肉身衣绸。

汉尚复算赐爵级，宁使负重走道周。雇役之法方有此，大造不齐吾何尤。

前日齐豫人相食，凶荒瘥札填路沟。此卒赑屃能自给，于天所得良已优。

平原门下失毛遂，信陵上客夷门侯。从来不敢皮相士，以力尚失况德求。

于嗟乎，以力尚失况德求。
东谷茅斋
文同（宋代）

野径转深密，静无车马痕。
松花金粉堕，苔叶翠葺动。
虫鸟春音杂，烟云晚色昏。
俗尘何处入，长是掩溪门。
敬美使君再起督闽中学闻将于岁杪暂出寄讯
胡应麟（明代）

重飞天诏出彤墀，特许看山出武夷。双舄恍疑云际现，片帆刚待雪中移。

七台高步穿林远，九曲长吟破浪迟。珍重紫阳遗墨在，好将椽笔斗淋漓。
余瓯北寻山采菊歌
李达（明代）

瓯北先生沧海东，脱略形骸土木同。大屋正对白岩岭，支颐时木爽气中。

忽逢长天发秋兴，曳杖遥寻枫叶红。看山已饱犹无厌，采菊惟勤谁与从？

几丛迤逦覆陂陀，卉木掩映碎金多。徒闻神农鞭百草，终遗幽香山之阿。

一本垂垂潭影寒，挺出高枝紫玉槃。水漱灵根带药气，饮之华发减鬓端。

高者傲霜意纵横，下者裛露泪阑干。或处爽垲或卑湿，时有野鼠食瓣残。

涧阴小摘不盈掬，扪萝笑看孤云逐。越岭溪行始满囊，芒鞋漫染苔痕绿。

手把一束久临风，暗诵夕餐有秋菊。自言曾读范村谱，淳熙佳色少可数。

他年更踏东阳岑，三十六种为增补。木昔陪游龙泉县，劝君千金买宝剑。

君言买剑欧冶嗤，臂膝俱痛老形见。独携冰裂细纹壶，兼求红泥小火炉。

当时深意今始知，汎菊忘忧作酒徒。此日归来取寒泚，黄花洗尽无泥滓。

一觞一咏吾衰矣，人间万事如脱屣！
绝湖
史弥宁（宋代）

一湖春渌万山围，著我兰舟自在飞。
老子行藏有神助，顺风出去顺风归。
高辇院
释元肇（宋代）

人生七十古难过，贤德如公未足多。晚岁伤心非故土，东洲有足是恩波。

青松护垄云成盖，白玉遗箴世不磨。湖海旧游终践约，夕阳来此挂烟蓑。
送李侍御赴安西
高适（唐代）

行子对飞蓬，金鞭指铁骢。
功名万里外，心事一杯中。
虏障燕支北，秦城太白东。
离魂莫惆怅，看取宝刀雄！
颂古三十一首
释原妙（宋代）

吞而复吐冷烟浮，月落寒山犹未休。
重把丝纶轻一掣，岂知元只在钩头。
明日喜云从隐君自湴坑归再赋一首
刘崧（元代）

南岸诸峰如累瓜，高人幽隐在烟霞。百年古桂寒无叶，十月丛烟早有花。

断垄牛羊分客路，深池凫鸭共邻家。极知好客情逾厚，贳酒携琴到日斜。
翠峰寺和毛泽堂韵
程九万（宋代）

岩石玲珑翠竹斜，木犀依约又残花。长官愧我无才思，却忆东堂旧作家。
病中辱崔宣城长句见寄兼有觥绮之赠因以四韵总而酬之
白居易（唐代）

刘桢病发经春卧，谢脁诗来尽日吟。三道旧夸收片玉，

一章新喜获双金。信题霞绮缄情重，酒试银觥表分深。

科第门生满霄汉，岁寒少得似君心。
过感化寺昙兴上人山院
王维（唐代）

暮持筇竹杖，相待虎溪头。
催客闻山响，归房逐水流。
野花丛发好，谷鸟一声幽。
夜坐空林寂，松风直似秋。
永明禅师生辰
释德洪（宋代）

西湖水生洲渚失，南屏雪尽峰峦集。新春归来谁使令，残腊遁逃追不及。

死生难分后先际，古今不与丝毫隔。平生说法如雨云，说得分明惟此日。
步云路
李予望（清代）

登山如登天，便作云霄想。决眦入青汉，顾步失尘坱。

时闻谷鸟鸣，何来人语响。畅游济胜情，遐瞩恣幽赏。

素心于焉惬，平生屐几緉。
移庖贡院知宗即席赋诗次韵
王十朋（宋代）

预读嘉宾小雅章，银袍行见鹭成行。彬彬周室士升俊，济济禹成言拜昌。

落笔词源俱倒水，何人觜距独专场。清源欲志新人物，定有英才副所望。
金陵所居青溪草堂闲兴
李建勋（唐代）

窗外皆连水，杉松欲作林。自怜趋竞地，独有爱闲心。

素壁题看遍，危冠醉不簪。江僧暮相访，帘卷见秋岑。
望岱 其二
叶佩荪（清代）

岩壑生平寝处逢，乾坤奇伟总罗胸。才辞仙掌云台址，来眺天门日观峰。

晓霁吴阊明白马，春阴碣石起苍龙。神州此脉开洙泗，不信他山别有宗。
崖山亡
唐泾（宋代）

万里舆图入朔方，摇摇孤注海之阳。
石尤风恶云藏轸，天驷星之月掩房。
岛上有人悲义士，水滨无处问君王。
羲和指着乌飞路，去去虞渊暮色苍。
秋兴
陆游（宋代）

秋风又满会稽城，有客飘然万事轻。
久向林间得佳趣，不知身外有浮名。
蒲萄雨足初全紫，乌臼霜前已半赬。
欲把一杯终觉嬾，老来怀抱为谁倾？
建溪
蓝智（明代）

建溪三百里，势若建瓴奔。石触波涛恶，山连雾雨昏。

蛟龙馀旧窟，豺虎但空村。行路难如此，生涯未敢论。
次河源水口步月河上村作
李士桢（清代）

击汰逾南岸，东流汇清泚。人烟动欲喧，客饭行渐止。

山沈古县绿，日落野沙紫。榕枝低护塔，楝叶远成里。

危樯蚌席家，细草渔镫涘。河声吼遥夜，月色明峛崺。

维艄择塘汎，结袜寻墟市。散步踏蟾光，一一银滩徒。

松乾星射屋，石转云迷水。天睡雪半镕，地阔风尤起。

微闻宿鸟呼，冰心满芳沚。
秋寄江上吟僧
寇准（宋代）

挂锡在荆楚，杜门无往还。
潮声到孤寺，月色遍前山。
一雁惊幽思，西风惨病颜。
何当重携手，高步白云间。
侵晨出郭候陈提学往隆中
林光（明代）

胜处无多路，斯文有夙缘。风轻催柳拜，霞早映花妍。

簇簇山迎鸟，飘飘衣罩烟。隆中何限景，一一待诗传。
送奉祠王良佐奔讣还兖城
丁鹤年（元代）

兖为礼义乡，自昔多名士。佐也游夏徒，力学能崛起。

三冬文史富才华，万言入对天王家。骑蟾秋折广寒桂，走马春看长安花。

承恩筮仕御史府，风生台阁膺佥举。雅知严敬授祠官，奉礼山川来大楚。

祠宫清暇日有馀，焚香危坐读父书。门外犹维桓典马，釜中屡出莱芜鱼。

嗟予老病衡茅下，时人弃置如土苴。多公高义数相过，茅塞心胸赖陶泻。

霜风一夜吹庭闱，椿萱并瘁色养违。再拜天颜零涕出，千里看云匍匐归。

佳城已卜牛眠地，屏立泰山带围泗。种松畚土展孝诚，傍水依山砺仁知。

知明仁熟政乃攻，终丧还谒蓬莱宫。致君尧舜付公等，伫令四海回淳风。

五风十雨年屡丰，吾何幸为田舍翁。
柘川渔火
蒋晋（宋代）

玉川一带光涵秋，渔艇纵横网罟稠。
西风日落寒烟暝，煌煌灯火明中流。
数点如萤走络绎，影趁流波泻金液。
一声欸乃明灭间，邻鸡又报东方白。
感秋呈宏父兼呈周楚望三首
张耒（宋代）

西风吹我舟，系缆岸边柳。
萧萧落船叶，日夕烦我帚。
心惊芳岁落，日月去如走。
搔我鬓边发，少壮宁复久。
平生拙谋身，辛苦为五斗。
苟逃饥寒忧，不敢择所受。
心因摧折低，面苦尘埃垢。
拳拳警前勇，俯俯蹈新揉。
功名委之命，宁足计薄厚。
独遗古人书，千古相献侑。
我烹亦有鱼，我酌亦有酒。
非求与俗违，聊以安吾守。
硬梅
李龙高（宋代）

风棱玉面耿无尘，铁脊今成老大身。
莫怪一身多崛强，渠侬元是石心人。
送莫少虚赴省试
郭印（宋代）

莫君江南佳公子，才华秀拔春兰馥。
少年意气壮虹霓，豪迈不入时人目。
酒量逡巡百盏空，诗锋顷刻千毫秃。
我从识面已忻慕，每恨往还心未熟。
官同古雒岂偶然，一见相忘倒胸腹。
谈道论文俱入妙，夜阑烛短频更仆。
圣处玄微得我疑，君独心通如破竹。
要将土苴活邦家，条上封章抵车轴。
嘉谋谠议期见用，不学贾生空痛哭。
行行提笔战春闱，箧中尚有三千牍。
科名唾手真馀事，力转天回乃民福。
当今公道青云平，忍埋光采甘沈陆。
欲随君往路无繇，只欠双翰来插肉。
殷勤别酒休辞醉，马已就衔车已輹。
蜀山崎岖秦甸寒，屈指深冬到辇毂。
焚舟计决携家去，努力加餐此为祝。
南园筑小堂邻里侯旸献上梁文戏成小诗记实解
周必大（宋代）

半亩园林数尺堂，凡花疏竹小池塘。
平泉绿野休相笑，事业功名合自量。
次韵胡元龙携诗相访
王炎（宋代）

杜门度永日，苍苔生柳阴。
欹枕唤黄妳，颓然厌披吟。
剥啄来者唤，一笑逢知心。
试归与妇谋，无酒堪共斟。
解颐只玄谈，清风拂衣襟。
奚囊出妙语，戛玉而锵金。
为公歌数诗，弦以绿绮琴。
欢伯旧有盟，可寒犹可寻。
送张亭溪少宰终养还蜀
湛若水（明代）

吾爱亭溪好，溪亭生孝思。溪云悬狄望，溪水照莱衣。

衣中密密线，绵绵念母慈。寸心逾线长，万里牵慈闱。

拜表昨陈情，微言感天经。明皇务孝理，辍讲归亲庭。

一养重九鼎，三公为之轻。眉云喜色动，剑水赐衣明。

慈孝曷相感，天机所由生。
次韵莘老
秦观（宋代）

妙龄随计日，绀发度关年。
较艺先豪俊，飞声动眇绵。
秘书窥甲乙，密室诣温宣。
已叶半千运。仍亲五尺天。
御香春晚炷，宫蜡夜深燃。
汉殿螭头笔，岐藩幕下莲。
孔鸾人共贵，兰蕙世皆怜。
附尾方瞠若，提刀独砉然。
皂囊封细札，青简续遗编。
璧府深难造，龙媒巂莫先。
大农参奏计，宗伯与兴贤。
玉铉行真即，金瓯忽浪传。
两轮苕上驾，百仗剡中牵。
荏苒冯唐老，淹回贾傅还。
星霜俄九换，金竹遽三迁。
鼓吹吴云外，旌旛楚水壖。
经纶殊未倦，忧患复相连。
恶草空摇毒，群蜗谩污涎。
松筠终不易，雨露竟无偏。
憔悴千株橘，荒凉二顷田。
几书借船帖，屡广绝交篇。
禅誉推庞蕴，亲评主闵骞。
懒因闲处极，乐向静中全。
岁月黄尘里，莺花白发前。
冰台清照底，玉海湛无边。
身世尤飞隼，功名眇蜕蝉。
蕉心难固待，楮叶谩劳鑴。
伫续清都梦，还随浊世缘。
泉虯淹已久，风翮去应便。
预想朝元处，簪裾立万仙。
自咏
陆游（宋代）

满梳晨起发凋零，亭午柴门未彻扃。
万事忘来尚忧国，百家屏彻独穷经。
楠枯倒壑虽无用，龟老搘床故有灵。
梦里骑驴华山去，破云巉绝数峰青。
临江仙·乞觅残馀真活计
马钰（金朝）

乞觅残馀真活计，无羞无耻无荣。舍身岂是喂饥鹰。亦非为虎食，不著假身形。万种尘劳齐放下，自然神气灵灵。心猿意马两停停。无缘沉苦海，有分看蓬瀛。
避暑江渎祠池
宋祁（宋代）

溪浅容篙短，舟移觉岸长。
烟稠芰荷叶，霞热荔支房。
技叠参挝鼓，杯寒十馈浆。
便成逃暑醉，官事底相妨。
虢州献杨抑卿二首
姚鹄（唐代）

盖世英华更有谁，赋成传写遍坤维。名科累中求贤日，

苦节高标守郡时。楼上叫云秋鼓角，林间宿鹤夜旌旗。

征归诏下应非久，德望人情在凤池。

碧山曾共惜分阴，暗学相如赋上林。到此敢逾千里恨，

归家且遂十年心。疏愚只怯膺门险，浅薄争窥孔室深。

一顾傥怜持苦节，更令何处问升沉。
答通判张太博贺雪应期
宋祁（宋代）

亲祝星鱼裂绘绡，再旬方见瑞英飘。
阴连腊底寒威在，润压春头疠气销。
碎粒有声欺瓦屋，乱花无次恼林条。
府中上客真才子，首为常民续楚谣。
二月十四日晓起看海棠八首
杨万里（宋代）

外种百来树，中安一小亭。
放眸红未了，红了是天青。
赠弟仁远入京四首 其四
惟则（元代）

锦袍花映凤池明，玉佩光摇紫府青。富贵著人如醉梦，倚门慈母眼长醒。
诗偈 其一五二
庞蕴（唐代）

阿爷当殿坐，子向前头立。父子同宅住，小魔不敢入。

时开无尽藏，贫者相供给。得之永不穷，免得生忧悒。
送黄葵峰广东巡海宪副黄旧为给事中
王慎中（明代）

缓带轻裘欲立勋，书生独领伏波军。阴符秘演五兵略，宝剑光悬七曜文。

日照楼船销海怪，霜含节钺净炎氛。西掖声华人尽识，功成早入事明君。
寓怀
陆游（宋代）

我昔浮沧溟，浩渺难具论，华夷漭不辨，日月互吐吞。
神龙忽上腾，尾鬣风霆奔，积浪自生火，烈焰焚乾坤。
笑谓同舟子，世岂无鹏鲲。
聊持豪逸气，压汝破碎魂。
和思道招晦甫饮
吕陶（宋代）

酒如仙药应有灵，达士饮之不欲醒。花如浮荣易彫落，贪荣何似贪樽酌。

青云涂辙竞奔走，富贵几人能入手。朝游赤墀暮丹禁，高怀未必常高枕。

岂如良朋皆尽欢，而况又为文字饮。
句
赖继善（宋代）

白日干戈万马尘，铁心不碎竟谁身。
多稼亭看梅二首
杨万里（宋代）

梅花不合太争春，政盛开时却恼人。
试折一枝轻著手，惊飞万点扑衣巾。
记梦一首
李光（宋代）

梦魂忽到姜山寺，竹径松门夜不关。堂上千灯还闪闪，池中一水自潺潺。

十年迥悟空心法，万里归寻葬骨山。攲枕觉来城角动，床头残月尚弯环。
和端茶训子 其二
徐经孙（宋代）

写诗只到黄山谷，又失西川苏子贤。更把名章细商略，续弦那可惜胶煎。
南乡子（九日用玉局翁韵作呈坐上诸公）
葛胜仲（宋代）

晴日乱云收。人在萍香柳惲洲。溪上清风楼上醉，飕飕。共折黄溪插满头。

佳客献还酬。不负山城九日秋。苕碧下青供酩酊，休休。楚客当年浪自愁。
故公子家
葛秋崖（宋代）

绣户朱栏柳树春，外间不识内间贫。
白头园子无支给，自种盆花卖与人。
送三韩李若士省亲之楚（若士尊公时提督湖广
陈维崧（清代）

秋到离亭暮。
羡风前、珊鞭玉靶，翩然竟去。
借问此行何所向，笑指巴烟郢树。
是乌鹊、惯南飞处。
路入南荒休骋望，有陶公战舰空滩雨。
酾热酒，浪花舞。
严君坐拥貔貅旅。
厌下流、一军下濑，目无黄祖。
昨夜月明亲飨土，耍奏新填乐府。
都不用、陈琳阮瑀。
手掣红旗翻破阵，看郎君、下笔惊鹦鹉。
猿臂种，气如虎。
六月六日大暑市中无肉庖厨索然作六言三首 其三
葛胜仲（宋代）

三白旧甘蔬食，八关聊复斋支。蚁酒似闻将熟，蟹螯应得重持。
郊庙歌辞。武后大享拜洛乐章。归和
佚名（唐代）

言旋云洞兮蹑烟途，永宁中宇兮安下都。

包涵动植兮顺荣枯，长贻宝贶兮赞璇图。
依韵和元参政喜雨四首
王珪（宋代）

紫殿宵祈感圣忧，玉毫曾降梵王州。
慈深三界云常聚，法遍诸天雨自流。
袯襫趁耕皆帝力，污邪满载为民求。
年年睿泽沾群物，愧未酬恩鬓已秋。
内翰洪公舜俞哀诗二首
刘克庄（宋代）

忆昔端平典册新，三麻九制笔如神。
内庭唤作真学士，晚辈推如老舍人。
垂死遗言尤苦口，平生谏疏最婴鳞。
建功不作于潜死，谁如君王说厚伦。
宋。黄罗襦
孙元晏（唐代）

戚属群臣尽见猜，预忧身后又堪哀。

到头委付何曾是，虚把罗襦与彦回。
曹瞒
宋无（元代）

奸雄睥睨鼎终移，筑舍谯东志竟赍。若使人生尽如意，墓门应表汉征西。
玉蝀桥望西山秋爽
惠周惕（清代）

苑水明于天，秋山送遥碧。苍然石桥上，空翠扑巾帻。

香余残荷风，凉引新桐色。蔚蓝冒晴峦，淡沱映斜日。

林表生孤烟，云边数归翮。淡焉谢尘嚣，身在藐姑射。
醉翁操
郭祥正（宋代）

泠泠潺潺，寒泉。泻云间，如弹。醉翁洗心逃区寰，自期猿鹤俱閒。

翁未阑，日暮向深源。异芳谁与搴，忘还。琼楼玉阙，归去何年。

遗风馀思，犹有猿吟鹤怨。花落溪边，萧然。莺语林中清圜，空山。

春又残，客怀文章仙。度曲响涓涓，泛商回徵星斗寒。
王仲至使北
刘攽（宋代）

朔雪如沙万里程，幽阴戴斗正严凝。终军何必功横草，沈尹无烦夕饮冰。

茗粥迩来誇湩酪，毡裘仍自愧绵缯。岁寒拜日穹庐外，想见东南瑞气升。
奉和御製重陽五七言诗
杨亿（宋代）

民在华胥正乐康，高秋实雁指衡陽。
蒹葭渐见凝清露，鶗鴂先惊歇众芳。
节值登高真胜会，年逢大有是殊祥。
宸心悦豫流新唱，星汉垂文示八方。
奉寄子由
黄大临（宋代）

钟鼎功名淹管库，朝廷翰墨写风烟。遥知道院颇岑寂，定是壶中第几天。

历下笑谈漫一梦，江南消息又馀年。动心忍性非无意，吏部如今信大颠。
题天竺岩栖山房
释斯植（宋代）

一室寄云隈，凭栏日几回。
无风山自雨，有主燕还来。
野径通樵远，岩花向晚开。
旧时题数壁，今已半苍苔。
蓦山溪（饶沈公雅移漕江东）
管鉴（宋代）

潜藩报政，玉座勤深眷。假节上青霄，正霜风、轻寒翦翦。天香怀袖，凝燕得从容，占喜色，送新声，潋滟金荷满。

趣装入相，盛事应重见。尽待苦留连，怕九重、兴思见晚。休文未老，金带称围腰，丹禁密，凤池深，不但长安远。
次韵千岩杂谣
姜夔（宋代）

平生中散七不堪，凤尘时时伴燕谈。
道士有神传火枣，故人无字入云蓝。
雨凉竹叶宜三酌，日落荷花倚半酣。
极欲扁秀南荡去，冷鸥轻燕略相谙。
柳梢青·庄敏传家
魏了翁（宋代）

庄敏传家，文安嫡胄，文惠诸孙。两大相辉，晋秦匹国，韩姞盈门。两风吹下双轩。恰趁得、酴醿牡丹。锦绣光中，殿春不老，阅岁长存。
夜坐二首
杨万里（宋代）

寒宵老眼只长醒，蝴蝶频催梦不成。
不是三更三四点，如何一睡到天明。
送胡参军之岷州
盛鸣世（明代）

宝剑翩翩赋远游，东风吹骑出幽州。
洮河三月流澌下，人在长城天尽头。